Der er 13 point og en verden til forskel de to hold, der fredag aften tørner sammen på Nordjyske Arena i Aalborg. Det ene hold har vundet tre kampe i streg og ligger komfortabelt med i toppen af Superligaen og mænger sig med klubber som FC Midtjylland og Brøndby. Det andet roder rundt i bunden. Desværre for nordjyderne er det hjemmeholdet AaB, der er plumpet ned i ligaen, plads efter plads, til en placering som nummer 10 med bare 19 point efter 17 kampe. Tre nederlag i træk og kun én sejr i de seneste 10 kampe. Jo, der er krise i AaB. Men træner Lars Søndergaard forsøger at bevare roen. - Lad os nu se, om vi ikke kan få gang i den, lød meldingen under torsdagens træningspas. - Jeg ved selvfølgelig godt, at jeg står først for som træner, når det går skidt. Men jeg kender spillet, og jeg er vant til presset, siger Lars Søndergaard inden hjemmebaneopgøret, hvor AaB må og skal præstere for ikke at forværre sin egen situation. Til aftenens kamp må AaB undvære Edison Flores Sebastian Grønning, som begge er skadede.
AaB møder fredag aften Superligaens nummer tre, Randers FC, som ikke bare fører på point, men også på form.